

**Завод за вредновање квалитета образовања и**

**васпитања објављује**

Позив школама за достављање пријава за учешће наставника разредне наставе у семинару под називом

***Обука за развој и вредновање читалачке писмености у првом циклусу основне школе***

Завод за вредновање квалитета образовања и васпитања, у оквиру Програмске области 2 – Пружање стручне подршке установама у доменима вредновања и самовредновања, реализује пројекат *Обука наставника за развој компетенције за поучавање и учење.*

Општи циљ пројекта је усмерен на јачање педагошких комнпетенција наставника ради побољшања образовних постигнућа ученика, као и за потребе самовредновања школа у области Настава и учење. Један од задатака пројекта је унапређивање квалитета рада наставника разредне наставе у домену развоја и вредновања образовних постигнућа ученика у области читалачке писмености.

Специфични циљеви су: унапређивање знања наставника о савременом концепту читалачке писмености; увежбавање структуирања градива у односу на образовне стандарде и два домена читања – читање ради књижевног искуства и читање ради проналажења и употребе информација; размена добрих пракси и ширење резултата и материјала преко Moodle платформе.

Централна активност овог дела пројекта односи се на реализацију семинара под називом ***Обука за развој и вредновање читалачке писмености у првом циклусу основне школе.***

Семинар је развијен и пилотиран током 2022. године. Програм стручног усавршавања за запослене у образовању„*Обука за развој и вредновање читалачке писмености у првом циклусу основне школе, добио је статус програма од јавног интереса, број решења:* 610-00-00726/2023-07 од 24.8.2023. године**.** Семинар је бесплатан и учешће носи 16 бодова.

Обука се састоји од припреме учесника за рад на радионици преко Moodle курса и реализације радионице „уживо“ у просторијама школе од стране сертификованог водитеља. Током 2023. године обуку је завршило више од 1000 наставника разредне наставе.

**Опште информације о реализацији семинара**

У 2024. години предвиђена је реализација семинара у **периоду од 09.09. до 30.11.2024**. **године**. У договору са школом, семинар реализују сертификовани водитељи Завода који су запослени у школама као наставници.

Пријављивањем на овај позив, школе добијају могућност да буду изабране за учешће у пројекту и на тај начин:

* унапреде компетенције 15 до 20 запослених у школи које се тичу развоја компетенција ученика у домену читалачке писмености
* унапреде квалитет рада у доменима Наставе и учења и Подршке ученицима;
* учествују у размени добрих пракси са другим школама;
* учествују у иницијативи која ће директно допринети креирању мера усмерених на подизање квалитета система образовања.

**Информације о пријави учешћа**

За учешће у Пројекту школе се пријављују попуњавањем електронског формулара **од стране овлашћеног представника школе** преко следећег линка:

<https://docs.google.com/forms/d/e/1FAIpQLSfWr1LOJ6pOeHb_5YGbsGDoMQSf0B8fiG2aNjZb5PYeGiRL9A/viewform?vc=0&c=0&w=1&flr=0>

**Рок за пријаву је 16.09.2024. године.**

У Пројекту ће учествовати првих 30 пријављених школа које нису учествовале у претходном циклусу обука.

Првих 30 пријављених школа биће благовремено обавештене о наредним корацима преко контакт особе.

Зa све додатне информације у вези са конкурсом можете се обратити преко имејл адресе: citalacka.pismenost@ceo.gov.rs